Kommissionens forordning (EF) nr. 1924/2002
af 28. oktober 2002
om fravigelse af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter og af forordning (EF) nr. 800/1999 om fælles gennemførelsesbestemmelser for eksportrestitutioner for landbrugsprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 31, stk. 14, og
ud fra følgende betragtninger:
(1) I artikel 6 i Kommissionens forordning (EF) nr. 174/1999(3), senest ændret ved forordning (EF) nr. 1472/2002(4), fastsættes gyldighedsperioden for eksportlicenser. I artikel 18, stk. 3, i Kommissionens forordning (EF) nr. 800/1999(5), senest ændret ved forordning (EF) nr. 1253/2002(6), fastsættes det, hvilken restitutionssats der skal anvendes, hvis produktet ikke ankommer til den destination, der er anført i licensen.
(2) Forhandlingerne mellem EU på den ene side og Tjekkiet og Slovakiet på den anden om liberaliseringen af samhandelen i forbindelse med tiltrædelsen er afsluttet og har blandt andet resulteret i enighed om at afskaffe eksportrestitutionerne for mejeriprodukter senest pr. 1. januar 2003. Licensernes gyldighedsperiode bør derfor begrænses, ligesom der bør træffes de nødvendige foranstaltninger for at undgå, at licenser udstedt for andre tredjelande anvendes til eksport til Tjekkiet og Slovakiet efter den 1. januar 2003.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Uanset artikel 6 i forordning (EF) nr. 174/1999 udløber gyldighedsperioden for eksportlicenser med forudfastsættelse af restitutionen og Tjekkiet eller Slovakiet som destination senest den 31. december 2002.
Artikel 2
Uanset artikel 18, stk. 3, i forordning (EF) nr. 800/1999 udbetales der ingen restitution for licenser, der fra den 1. januar 2003 anvendes ved eksport til Tjekkiet eller Slovakiet, og i hvilke der i rubrik 7 er anført en anden destination end disse lande.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes for licenser, som der ansøges om fra denne forordnings ikrafttrædelsesdato.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. oktober 2002.